Diari Oficial de la Generalitat Valenciana


Sumari del DOGV 8047, del 24-05-2017 (2017/4465)

RESOLUCIÓ de 8 de maig de 2017, de la directora general de Turisme i directora de l'Agència València del Turisme, per la qual es convoquen les proves d'habilitació de guia de turisme de la Comunitat Valenciana i les proves d'ampliació d'idiomes per als guies ja habilitats per la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8047

Data del DOGV
:   24-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4465


Data del document
:   08-05-2017

Organisme emissor
:   Agència Valenciana del Turisme

Tipus de document
:   Resolució

Descriptors 

:   * Agència Valenciana del Turisme
    * examen

RESOLUCIÓ de 8 de maig de 2017, de la directora general de Turisme i directora de l'Agència València del Turisme, per la qual es convoquen les proves d'habilitació de guia de turisme de la Comunitat Valenciana i les proves d'ampliació d'idiomes per als guies ja habilitats per la Comunitat Valenciana. [2017/4465]  
L'article 5 del Decret 62/1996, de 25 de març, del Consell, pel qual s'aprova el Reglament regulador de la professió de guia de turisme, estableix que l'exercici de l'activitat professional de guia de turisme a la Comunitat Valenciana requerirà l'obtenció d'una habilitació que tindrà caràcter indefinit. Així mateix, estableix que l'habilitació esmentada s'obtindrà mitjançant la superació de les proves que, amb aquesta finalitat, convoque la conselleria que tinga les competències en matèria de turisme, i no tindrà la consideració de títol sinó de qualificació professional per a l'exercici de l'activitat adés esmentada.  
D'altra banda, l'article 8 del decret citat preveu la convocatòria periòdica de proves i estableix que el procediment es regirà per les respectives convocatòries que determinaran, a més, el sistema, el tribunal i la resta de circumstàncies que pertoquen.  
L'augment creixent a la Comunitat Valenciana d'activitats relacionades, de forma directa o indirecta, amb manifestacions culturals, esdeveniments, congressos o estades de creuers, està propiciant una variació en la demanda dels serveis turístics, inclosos els serveis prestats pels guies de turisme. Amb aquesta convocatòria es pretén facilitar la participació del nombre més gran possible de persones aspirants a exercir la professió de guia de turisme a fi, no sols de facilitar la creació d'ocupació i la integració dels visitants amb la població, la cultura i el medi ambient local, sinó d'incrementar i millorar l'oferta de serveis turístics de difusió, assessorament i informació sobre recursos i manifestacions històriques, culturals, artístiques o qualssevol altres de caràcter turístic per a valorar la història, la cultura, les tradicions, el territori i el paisatge de la Comunitat Valenciana.  
  
Vist el que disposen els articles 28 i 29 del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, i l'article 9 del Decret 209/2004, de 8 d'octubre, pel qual s'aprova el Reglament de l'Agència Valenciana del Turisme, resolc:  
  
Convocar les proves següents:  
1r. Per a l'obtenció de l'habilitació de guia de turisme de la Comunitat Valenciana.  
2n. Per a l'ampliació d'idiomes, dirigides als guies de turisme ja habilitats i inscrits en el Registre General d'Empreses, Establiments i Professions Turístiques de la Comunitat Valenciana.  
  
Les proves s'ajustaran a allò que s'ha establit a continuació:  
  
Primer. Objecte de la convocatòria i àmbit de l'habilitació  
Aquesta convocatòria té per objecte la realització de proves per a l'obtenció de l'habilitació de guia de turisme de la Comunitat Valenciana, segons la definició i l'abast que de la professió efectuen els articles 2 i 3 del Decret 62/1996, de 25 de març, del Consell, pel qual s'aprova el reglament regulador de la professió de guia de turisme, i per a l'ampliació d'idiomes per als guies de turisme ja habilitats per a exercir la professió a la Comunitat Valenciana. Les persones candidates poden presentar-se també a les llengües de signes espanyoles.  
  
  
Segon. Requisits de les persones aspirants  
2.1. Podran accedir a les proves d'aptitud per a l'obtenció de l'habilitació de guia de turisme de la Comunitat Valenciana, les persones físiques que reunisquen els requisits següents:  
a) Ser major d'edat.  
b) Estar en possessió d'algun dels següents títols acadèmics:  
Diplomatura en Turisme.  
Diplomatura en Empreses i Activitats Turístiques.  
Títol de Tècnic d'Empreses i Activitats Turístiques.  
Títol de Tècnic Superior de Guia, Informació i Assistència Turística o títol d'Informació i Comercialització Turística.  
Grau, diplomatura o llicenciatura universitària.  
Qualssevol altres equivalents o homologats als anteriors.  
En el cas de títols estrangers, la persona interessada haurà d'acreditar-ne l'homologació per l'òrgan competent o, a falta d'això, document que acredite haver-ne sol·licitat l'homologació. En aquest últim cas, la resolució d'habilitació de guia de turisme de la Comunitat Valenciana no tindrà eficàcia fins a la presentació en la Direcció General de Turisme, en el termini de díhuit mesos, comptats des de la seua data, de la corresponent homologació. Transcorregut aquest termini decaurà el dret a obtenir l'habilitació.  
En el cas de títols universitaris obtinguts en un estat membre de la Unió Europea o signatari de l'Acord sobre el Espai Econòmic Europeu, l'homologació podrà substituir-se per l'aportació del suplement europeu al títol o Diploma Supplement, segons el model establit per la Comissió Europea, el Consell d'Europa i la UNESCO-CEPES (Consell Europeu per a l'Ensenyament Superior).  
c) Poder acreditar el domini d'una llengua estrangera, nivell B2 del Marc Comú Europeu de Referència per a les Llengües, a més del d'una de les oficials de la Comunitat Valenciana. El domini de les llengües oficials de la Comunitat Valenciana s'entendrà acreditat amb la titulació a què es refereix l'apartat b anterior, obtinguda en qualsevol d'aquests idiomes.  
Les persones aspirants que no puguen acreditar el domini del nivell B2 del Marc Comú Europeu de Referència per a les Llengües, hauran de realitzar les corresponents proves de coneixement d'acord amb el que disposa l'apartat 8.7.8.5 de la present resolució.  
A més de amb els documents expedits per organismes oficials, s'entendrà acreditat el domini d'una llengua estrangera quan la persona aspirant, de nacionalitat diferent de l'espanyola, presente un certificat d'haver cursat i finalitzat en el seu país d'origen estudis secundaris.  
  
Les persones aspirants que no siguen espanyoles d'origen ni nacionals d'origen d'un país de parla hispana, que no hagen cursat estudis en alguna de les llengües oficials de la Comunitat Valenciana, i que no puguen acreditar el domini del nivell B2 del Marc Comú Europeu de Referència per a les Llengües de qualsevol dels dos idiomes oficials de la Comunitat Valenciana, hauran de realitzar les corresponents proves de coneixement d'aquests idiomes d'acord amb el que disposa l'apartat 7.8.2.6 de la present resolució.  
d) En el cas de persones estrangeres no comunitàries, s'haurà de comptar amb les autoritzacions o permisos de treball o residència a Espanya que resulten aplicables, d'acord amb el que disposa la legislació sobre drets i llibertats dels estrangers a Espanya.  
2.2. Els requisits establits hauran de posseir-se abans del dia de finalització del termini de presentació d'instàncies.  
2.3. Per a ser admès en el procés per a l'ampliació d'idiomes i ampliació en la llengua de signes espanyola, és necessari ser guia de turisme de la Comunitat Valenciana degudament inscrit en el Registre d'Empreses, Establiments i Professions Turístiques de la Comunitat Valenciana.  
  
Tercer. Persones aspirants amb diversitat funcional  
3.1. El tribunal establirà, per a les persones amb diversitat funcional que així ho sol·liciten i acrediten, les adaptacions necessàries per a la realització de les proves. A l'efecte, les persones interessades hauran de formular la petició corresponent en la sol·licitud de participació en les proves, seguint les instruccions que es detallen en el següent punt.  
  
3.2. Les persones aspirants amb diversitat funcional, que sol·liciten mesures d'adaptació, hauran d'assenyalar amb una ics (X) en la casella corresponent de l'imprès de sol·licitud el tipus de diversitat funcional: (F) física, (P) psíquica, (S) sensorial. Així mateix, podran sol·licitar les mesures d'adaptació que necessiten previstes en els corresponents apartats del mencionat imprès, d'acord amb la classificació següent:  
  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de durada de la prova. Per a poder dur a terme aquesta mesura d'adaptació les persones aspirants hauran d'acompanyar obligatòriament el certificat expedit per l'òrgan oficial competent, que especifique diagnòstic i el temps (nombre de minuts) d'ampliació que sol·licita.  
3) Augment de la grandària dels caràcters del qüestionari, per dificultat de visió.  
4) Necessitat d'intèrpret, a causa de discapacitat auditiva.  
5) Sistema braille d'escriptura o ajuda d'una persona per invident.  
  
6) Altres, especificant-ne quines.  
3.3. Si en el desenvolupament de les proves se suscitaren dubtes raonables al tribunal respecte a la compatibilitat funcional d'una persona aspirant, podrà demanar el corresponent informe de la comissió mixta de discapacitats competent per a dictaminar sobre les capacitats i adaptabilitat de les persones amb discapacitat funcional, i en aquest cas la persona aspirant podrà participar condicionalment en el procés selectiu, quedant en suspens la resolució definitiva sobre l'admissió o exclusió de les proves fins a la recepció de l'informe.  
  
Quart. Termini de presentació de sol·licituds, formalització i llistes de les persones aspirants  
4.1. El termini per a la presentació de sol·licituds serà de vint dies hàbils a comptar de l'endemà de la publicació de la present resolució en el Diari Oficial de la Generalitat Valenciana.  
Les sol·licituds per a concórrer a aquesta convocatòria es dirigiran a la Direcció General de Turisme, formalitzades d'acord amb el model normalitzat que figura com a annex I de la present resolució.  
Els exemplars de sol·licitud estaran a disposició de les persones interessades en la pàgina www.turisme.gva.es, on es realitzaran totes les publicacions dels tràmits i fases de les proves.  
Les sol·licituds es podran presentar d'acord amb el que estableix l'article 16 de la Llei 39/2015, d'1 d'octubre, del procediment administratiu comú de les administracions públiques.  
En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.  
Per a realitzar la presentació telemàtica de les sol·licituds, s'accedirà a http://www.gva.es/es/inicio/procedimiento'id\_Proc=748.  
Per operar amb aquest sistema telemàtic, les persones sol·licitants hauran de disposar de firma electrònica avançada. No seran vàlides aquelles sol·licituds que encara que hagen sigut pagades, no han estat firmades electrònicament.  
4.2. A les sol·licituds s'acompanyara la documentació següent:  
4.2.1. Per a realitzar les proves d'habilitació de guia de turisme de la Comunitat Valenciana:  
1) Consentiment perquè l'Administració obtinga directament la comprovació de les dades d'identitat personal en el Sistema de Validació de Dades (SVDI), per mitjà de la subscripció de l'apartat I del model de sol·licitud. En cas de no prestar-hi el seu consentiment, fotocòpia del document d'identitat.  
2) Fotocòpia degudament compulsada o original i còpia, per a ser compulsada, del títol acadèmic, o del seu resguard, o Suplement Europeu al títol que permeta l'accés a la prova.  
En cas de títols estrangers, acreditar-ne l'homologació per l'òrgan competent o, a falta d'això, document que acredite haver-ne sol·licitat l'homologació a l'òrgan competent.  
3) Fotocòpia degudament compulsada o original i còpia, per a ser compulsada, del document que, si és el cas, acredite el domini de la llengua estrangera, idiomes oficials de la Comunitat Valenciana i llengua de signes, d'acord amb el que estableix l'apartat 2.1.c de la present convocatòria.  
4) En el cas que es pretenga la convalidació de coneixements prevista en l'article 11 del Decret 62/1996, de 25 de març, sense perjuí del que estableix el paràgraf següent, memòria explicativa de la coincidència de coneixements i fotocòpia degudament compulsada, o original i còpia per a ser compulsada de l'expedient acadèmic on consten les assignatures a què es refereix la memòria citada.  
Els especialistes en Interpretació del Patrimoni i Guia Turístic, els experts en Informació, Interpretació i guia turístic i els tècnics superiors de Guia, Informació i Assistència Turística o en Informació i Comercialització Turística podran sol·licitar la convalidació de les proves de la fase de coneixements específics de l'apartat 1.6.1.0, sense necessitat de presentar la memòria explicativa a què es refereix el paràgraf anterior.  
5) En el cas que la documentació presentada no estiga escrita en valencià o castellà, se n'acompanyarà una traducció jurada.  
4.2.2. Per a realitzar les proves per a l'ampliació d'idiomes, es presentarà la sol·licitud omplida i firmada, acompanyada de consentiment perquè l'Administració obtinga directament la comprovació de les dades d'identitat personal en el Sistema de Validació de Dades (SVDI), per mitjà de la subscripció de l'apartat I del model de sol·licitud. En cas de no prestar el seu consentiment, es presentarà fotocòpia del document d'identitat.  
En el cas de disposar d'acreditació del domini d'una llengua estrangera, fotocòpia degudament compulsada o original i fotocòpia d'acord amb el que estableix l'apartat segon 2.1.c d'aquesta convocatòria.  
  
4.3. Acabat el termini de vint dies hàbils per a la presentació de sol·licituds, la Direcció General de Turisme elaborarà una llista provisional de persones admeses i excloses.  
4.4. Les persones aspirants excloses disposaran d'un termini de 10 dies hàbils per a l'esmena de defectes i la presentació d'al·legacions contra la llista provisional esmentada.  
Transcorreguts els deu dies a què es refereix el paràgraf anterior, s'elaborarà la llista definitiva en què es resoldran les al·legacions si és el cas presentades. Si no s'hagueren produït al·legacions, la llista provisional es considerarà automàticament definitiva.  
4.5. En les mateixes llistes figuraran les convalidacions de coneixements admeses.  
  
Cinquè. Taxa d'inscripció en la convocatòria de les proves.  
D'acord amb el que disposa l'article 17 del Decret legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de taxes de la Generalitat, la taxa d'inscripció en la convocatòria serà de 15 euros i s'ingressarà en el compte obert a nom de l'Agència Valenciana del Turisme en l'entitat bancària Banc Bilbao Biscaia Argentaria (BBVA), ES93 8534 2205 83 2563282094.  
  
El pagament es justificarà mitjançant l'oportú justificant de l'entitat bancària, que es farà constar en l'exemplar imprès de sol·licitud. Tot ingrés de la taxa haurà d'identificar l'ordenant, amb especificació de nom i cognoms, així com el NIF.  
Una vegada que s'haja fet el pagament de la taxa, s'haurà de presentar la sol·licitud dins del termini i en la forma i els llocs previstos en la present resolució.  
La mencionada taxa afecta totes les persones que sol·liciten l'admissió a les proves. La falta de justificació de l'abonament de la taxa d'inscripció en la convocatòria determinarà l'exclusió de la persona aspirant.  
Estaran exempts del pagament de la taxa d'inscripció en la convocatòria:  
a) Els subjectes passius amb diversitat funcional, amb un grau de minusvalidesa acreditada igual o superior al 33 %.  
b) Els membres de famílies nombroses de categoria especial, els membres de famílies monoparentals de categoria especial i les víctimes d'actes de violència sobre la dona que acrediten aquesta condició a través de qualsevol dels mitjans de prova previstos en l'article 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
  
c) I a més, tenen una bonificació de 50 % els membres de famílies nombroses de categoria general i els membres de famílies monoparentals de categoria general.  
Les persones participants que, en formalitzar la inscripció, s'acullen a l'exempció o bonificació de les taxes, hauran d'acreditar-ho amb la còpia confrontada del títol de família nombrosa o del corresponent certificat, i ho faran constar marcant una creu en l'apartat corresponent de l'imprès de sol·licitud.  
Escaurà la devolució de l'import pagat únicament en els supòsits i procediments previstos en l'article 9 del Decret legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de taxes de la Generalitat.  
  
Sisè. Gestió de les proves  
La gestió de les proves d'habilitació correspondrà a la Direcció General de Turisme.  
Setè. Composició del Tribunal  
7.1. El tribunal estarà compost per set membres, havent de designar el mateix nombre de suplents, i tindrà la composició següent: president/a, secretari/ària i cinc vocals.  
7.2. El president/a, secretari/ària i un vocal es designaran entre el personal funcionari de la direcció general que gestiona les proves.  
Un vocal pertanyerà a la conselleria que tinga les competències en matèria de cultura i patrimoni.  
Dos vocals es designaran entre professors oficialment reconeguts de les universitats de la Comunitat Valenciana, especialistes en alguna de les matèries objecte de les proves d'aquesta convocatòria.  
Un vocal es nomenarà entre els membres de l'Associació de Guies Oficials de la Comunitat Valenciana.  
7.3. El tribunal, per a la realització de les proves, designarà col·laboradors, ajudants i assessors especialistes que crega oportú i, en concret, professors oficials per a la realització de les proves d'idiomes i llengües espanyoles de signes.  
7.4. Corresponen al tribunal les funcions relatives al desenvolupament del contingut de les proves, elaboració de les preguntes corresponents al temari del annex II, així com l'assistència a les proves, la qualificació de les persones aspirants i, en general, l'adopció de quantes mesures siguen necessàries amb vista al correcte desenvolupament de les proves d'habilitació.  
7.5. Als efectes de comunicacions i de qualssevol altra incidència, el tribunal tindrà la seua seu en la Direcció General de Turisme, ciutat administrativa 9 d'Octubre, torre 2, carrer de Castán Tobeñas, número 77, 46864 València.  
7.6. El tribunal als efectes de gratificacions i indemnitzacions, es regirà per allò que s'ha disposat en Decret 24/1997, d'11 de febrer, sobre indemnitzacions per raó del servei i gratificacions per serveis extraordinaris.  
7.7. El funcionament del tribunal s'adaptarà al que estableix la Llei 40/2015, d'1 d'octubre, de règim jurídic del sector públic.  
  
Huitè. Nomenament del tribunal, dates, orde d'intervenció i lloc de celebració de les proves  
El nomenament del tribunal, així com el lloc, dia i hora per a la realització de la primera prova, s'efectuarà mitjançant una resolució de la persona titular de la Direcció General de Turisme.  
L'ordre d'intervenció de les persones aspirants a les proves es regirà per la resolució de la Conselleria de Justícia, Administració Pública, Reformes Democràtiques i Llibertats Públiques, on anualment es determina la lletra per a fixar-lo, seguint l'ordre alfabètic de cognoms.  
  
Les persones interessades en el procediment podran promoure la recusació dels membres del tribunal i, si és el cas, dels seus assessors, d'acord amb el que disposa l'article 24 de la Llei 40/2015, d'1 d'octubre, de règim jurídic del sector públic.  
  
Novè. Procés i contingut de les proves.  
Procés  
Les persones aspirants hauran d'acudir al lloc de la realització de les proves proveïts del document d'identificació original, en la data i l'hora que es determine, sense que s'admeten canvis de data o hora.  
  
Les persones aspirants seran cridades per a la realització de les proves un màxim de dues vegades, i quedaran decaiguts en els seus drets els qui no compareguen a realitzar-les.  
Durant les proves, els membres del Tribunal podran requerir de les persones aspirants que acrediten la seua identitat en qualsevol moment.  
9.1. D'habilitació de guia de turisme de la Comunitat Valenciana.  
9.1.2. Contingut.  
Les proves tindran dues parts: una d'idiomes i una altra de coneixements específics sobre les unitats temàtiques que figuren en l'annex II.  
  
4.7.6.0. Primera part. Idiomes.  
Prova d'idiomes. Per a la realització de la prova d'idiomes, el tribunal nomenarà com a assessors, professors de centres oficials d'idiomes i/o universitats de la Comunitat Valenciana.  
La prova consistirà en la lectura d'un text relacionat amb alguna matèria turística, que presentarà el tribunal en l'idioma o idiomes triats, per a la lectura del qual es concedirà un temps màxim de cinc minuts, i sobre el contingut del qual el tribunal realitzarà les preguntes i promourà una conversa que tindrà una durada aproximada de deu a quinze minuts.  
A través de la prova, es comprovarà la suficient fluïdesa verbal, la pronunciació i la comprensió verbal i escrita, la correcció gramatical i el lèxic.  
L'examen d'idioma de llengua de signes es realitzarà juntament amb els exàmens de la resta d'idiomes i, per a la seua realització, es designarà un professor de la llengua esmentada i un intèrpret.  
Les proves d'idiomes tindran caràcter eliminatori. Les persones aspirants que s'examinen de més d'un idioma hauran de superar, almenys, la prova corresponent a un d'ells per a continuar el procés.  
  
5.6.9.2. Segona part. Coneixements específics.  
La part de coneixements específics estarà integrada per dues fases:  
  
Primera fase. Prova escrita que comprèn:  
Un sol examen tipus test de cent preguntes, en el qual no penalitzaran les contestacions incorrectes i per a la realització del qual les persones aspirants disposaran de cent minuts. La prova versarà sobre el contingut del llistat de temes publicat com a annex II d'aquesta resolució.  
Es compondrà de:  
- 15 preguntes referides al temari de gestió, assessorament i assistència a grups turístics. Preparació i desenvolupament d'itineraris turístics.  
- 25 preguntes referides al temari de coneixements de l'actualitat política, econòmica, social, cultural, i del turisme a Espanya i a la Comunitat Valenciana.  
- 30 preguntes sobre història i història de l'art de la Comunitat Valenciana.  
- 30 preguntes de geografia i medi ambient de la Comunitat Valenciana.  
Aquesta prova escrita de coneixements específics tindrà caràcter eliminatori.  
Segona fase. Prova oral que comprèn:  
Una exposició oral d'un supòsit pràctic, extret a l'atzar per la persona aspirant entre diverses propostes plantejades pel tribunal, per a la qual es disposarà aproximadament de deu minuts.  
Es valorarà la capacitat de comunicació, desimboltura, coherència en l'exposició, correcció gramatical, la fluïdesa en el discurs i els coneixements sobre el supòsit pràctic.  
9.2. De l'ampliació d'idiomes  
La prova serà igual a allò que s'ha resolt en el punt 3.8.7.3, Primera part. Idiomes.  
  
Deu. Valoració de les proves i publicitat del procés.  
10.1. La valoració de totes les proves serà d'apte o no apte  
a) Primera part. Prova d'Idiomes:  
La valoració de la primera prova serà de 0 a 10 punts, i la superaran els qui hi obtinguen una puntuació mínima de 5 punts.  
b) Segona part. Coneixements específics:  
La valoració de la primera fase tipus test d'aquesta segona part serà de 0 a 6 punts, i la superaran els qui hi obtinguen una puntuació mínima de 3 punts.  
La valoració de la segona fase prova oral d'aquesta segona part serà de 0 a 4 punts, i la superaran els qui hi obtinguen una puntuació mínima de 2 punts.   
10.2. Valorada la prova d'idiomes, es publicarà la relació de persones aspirants declarades aptes o no aptes pel tribunal.  
En el termini de deu dies hàbils, les persones participants en la prova d'idiomes podran sol·licitar aclariment sobre la puntuació obtinguda en la mencionada prova, per mitjà d'un escrit dirigit al tribunal de la convocatòria, especificant les raons que motiven la seua sol·licitud.  
Transcorregut aquest termini i resoltes les sol·licituds d'aclariment, el tribunal elaborarà la llista definitiva de persones candidates declarades aptes en idiomes i les convocarà per a la realització de la prova tipus test.  
10.3. Valorada la prova tipus test, es publicarà la relació de persones aspirants declarades aptes o no aptes pel tribunal.  
En el termini de 10 dies hàbils, les persones participants en la prova tipus test podran sol·licitar aclariment sobre la qualificació obtinguda en la mencionada prova, per mitjà d'un escrit dirigit al tribunal de la convocatòria, especificant les raons que motiven la seua sol·licitud.  
Transcorregut el termini i resoltes les sol·licituds d'aclariment, el tribunal elaborarà la llista definitiva de persones candidates declarades aptes en aquesta primera fase de la segona part, i les convocarà per a la realització de la prova oral.  
10.4. Valorada la prova oral, es publicarà la relació de persones aspirants declarades aptes o no aptes pel tribunal.  
En el termini de deu dies, les persones participants podran sol·licitar aclariment sobre la qualificació obtinguda, per mitjà d'un escrit dirigit al tribunal de la convocatòria, especificant les raons que motiven la seua sol·licitud.  
  
Onze. Relació definitiva de persones aspirants declarades aptes.  
Transcorregut el termini a què es refereix el paràgraf segon de l'apartat 10.4 anterior, el tribunal elaborarà i publicarà la llista definitiva de persones candidates declarades aptes i proposarà a la persona titular de la Direcció General de Turisme:  
1r. L'habilitació com a guies de turisme de la Comunitat Valenciana i la seua inscripció en el Registre d'Empreses, Establiments i Professions Turístiques de la Comunitat Valenciana.  
2n. La inscripció en el Registre d'Empreses, Establiments i Professions Turístiques dels idiomes ampliats per guies ja habilitats.  
Resoltes les habilitacions i les ampliacions d'idiomes, es farà l'expedició de les acreditacions de guia de Turisme de la Comunitat Valenciana o document que, si és el cas, escaiga. Per a això, les persones candidates declarades aptes hauran de remetre una fotografia, mida de carnet, a l'adreça de correu electrònic pcoewedekskqf@wfd.ux, indicant les seues dades personals.  
  
Dotze. Recursos  
Contra les resolucions i el actes de tràmit del tribunal a què es refereix l'article 112.1 de la Llei 39/2015, d'1 d'octubre, del procediment administratiu comú de les administracions públiques, podrà interposar-se un recurs d'alçada davant la persona titular de la Direcció General de Turisme, en el termini d'un mes, comptat des de l'endemà de la publicació, d'acord amb el que disposen els articles 121 i 122, en relació amb l'article 30.4, de l'esmentada llei.  
  
Contra aquesta resolució, que no posa fi a la via administrativa, podrà interposar-se un recurs d'alçada davant el secretari autonòmic de l'Agència Valenciana del Turisme, en el termini d'un mes, comptat des de l'endemà de la publicació, d'acord amb el que estableixen els articles 121 i 122, en relació amb l'article 30.4 de la Llei 39/2015, d'1 d'octubre, del procediment administratiu comú de les administracions públiques.  
  
València, 8 de maig de 2017.- La directora general de Turisme: Raquel Huete Nieves.  
  
  
ANNEX II  
Temari convocatòria de guies de turisme  
  
A) Gestió, assessorament i assistència a grups turístics: preparació i desenvolupament d'itineraris turístics.  
1. Preparació i desenvolupament d'itineraris turístics: característiques i tipologia d'itineraris; estudis previs i adequació dels itineraris a les motivacions i peculiaritats del grup; planificació de visites turístiques, calendari, horaris i recorreguts.  
2. Informació, orientació i assistència turística: atenció al client; tècniques d'acollida, habilitats socials, interacció guia-usuari, suggeriments i recomanacions; qüestions turístiques pràctiques, tècniques de conducció de grups, tècniques de comunicació i gestió de serveis.  
  
3. Tècniques de comunicació oral. Ordre i presentació dels arguments. Planificació de la intervenció. La gestió del temps.  
4. Parlar en públic a grups de turistes. Habilitats bàsiques.  
Establiment d'objectius. Identificació i ajust a les necessitats del grup. Manteniment de l'atenció i el contacte.  
5. La veu. Com utilitzar-la. Tècniques per a millorar el to, l'equilibri i la postura corporal.  
B) Coneixements generals sobre l'actualitat política, econòmica, social, cultural i del turisme a espanya i a la Comunitat Valenciana.  
1. Estructura econòmica de la Comunitat Valenciana. Anàlisis sectorials actuals i tendències de futur.  
2. Població i assentaments urbans a la Comunitat Valenciana. Anàlisis actuals i tendències de futur.  
3. Xarxa d'infraestructures de transport de la Comunitat Valenciana.   
4. Turisme i medi ambient a la Comunitat Valenciana. Principals recursos paisatgístics.  
5. Turisme i cultura a la Comunitat Valenciana. Principals recursos culturals.  
6. Gastronomia de la Comunitat Valenciana. Identificació dels plats típics de la cuina tradicional (arrossos, plats mariners, verdura, rebosteria, etc.). Preparació i ubicació territorial. Coneixement dels productes de fabricació artesanal en cada província (terrisseria, ceràmica, mobles, mantes, etc.).  
7. Artesania de la Comunitat Valenciana. Evolució i desenvolupament de les tradicions artesanals fins als nostres dies. Coneixement dels productes de fabricació artesanal en cada província (terrisseria, ceràmica, mobles, mantes, etc.).  
8. Festes i folklore de la Comunitat Valenciana: coneixement de les principals festes regionals i municipals, tant religioses com paganes.  
  
9. Els museus de la Comunitat Valenciana: el MuVIM, l'IVAM, el Museu de Belles Arts Sant Pius V, la Ciutat de les Arts i les Ciències, el MAGA, el MARQ, el Museu d'Història de València, el Museu de Prehistòria de València, etc.  
  
C) Història i història de l'art de la Comunitat Valenciana.  
1. La prehistòria: caçadors i agricultors. Els primers metal·lúrgics. L'art rupestre llevantí: la Sarga i el Pla de Petracos a Alacant, el paratge de la Valltorta a Castelló i les coves de Parpalló i l'Aranya a València.  
  
2. La cultura Ibèrica: trets definitoris (contestans, edetans i ilercavons). L'art ibèric: característiques i conjunts més importants.  
  
3. La romanització: romans i cartaginesos. L'organització i la forma de vida romana. Característiques i manifestacions més importants. Principals jaciments: Sagunt, l'Alcúdia, el Tossal de Manises i València.  
  
4. El període islàmic. La invasió àrab. Emirat i califat. Els regnes de Taifes: la Taifa de Dénia i la Taifa de València. L'episodi del Cid. Almoràvits i almohades. La cultura islàmica valenciana.  
5. La reconquesta de les terres valencianes: Jaume I. La incorporació de les terres del sud: Jaume II. La creació del Nou Regne: organització i institucions. La societat sorgida de la conquista.  
6. La baixa edat mitjana. El segle XIV: crisi i conflictes. El problema dinàstic i el Compromís de Casp. El creixement econòmic del segle XV: el segle d'or valencià. València i el món mediterrani. La cultura tardomedieval valenciana. L'art gòtic en les terres valencianes: característiques i manifestacions més importants.  
7. El Regne de València en la monarquia hispànica. Unió dinàstica i estructura foral. El segle XVI: expansió econòmica i tensions socials. Les Germanies i el problema de la pirateria barbaresca en les costes valencianes. El segle XVII: crisi econòmica i l'expulsió dels moriscos valencians.  
8. L'art renaixentista i barroc a la Comunitat Valenciana. Característiques i manifestacions més importants.  
9. El segle XVIII. La guerra de Successió i el Decret de Nova Planta. La nova administració. El creixement del segle XVIII: bases i límits. La il·lustració valenciana. Cap a la crisi de l'Antic Règim.  
10. L'art neoclàssic a la Comunitat Valenciana. Característiques i manifestacions més importants.  
11. La revolució liberal. La guerra del Francès i l'inici de la Revolució liberal. Absolutisme i carlisme. Les transformacions de la propietat. El creixement urbà. L'afirmació de la burgesia. Les estructures polítiques liberals. El sistema de la restauració. Tensions socials i moviment obrer.  
12. Del romanticisme a la renaixença. L'arquitectura i les arts plàstiques del segle XIX a la Comunitat Valenciana. El modernisme: característiques i manifestacions més importants. La figura de Vicente Blasco Ibáñez i de Joaquim Sorolla.  
13. La II República i la Guerra Civil. Les etapes del període republicà. La cultura durant la República i la Guerra Civil. La situació posterior a la Guerra Civil: el franquisme.  
14. L'arquitectura i les arts plàstiques des de la primera meitat del segle XX fins als nostres dies. Característiques i manifestacions més importants.  
  
D) Temari de geografia i medi ambient de la Comunitat Valenciana.  
  
1. El marc geogràfic de la Comunitat Valenciana. Trets del clima. El poblament vegetal. Rius i rambles. Zones humides i àrees lacustres.  
  
2. Eixos de comunicació i mitjans de transport.  
3. La distribució del turisme en espai litoral: principals destinacions. El turisme d'interior: turisme rural, turisme de natura. Espais consolidats i en desenvolupament. Turisme urbà en la ciutat de València. El turisme com a sector econòmic  
4. Definició d'espai natural i tipologies d'espais naturals: parc natural, reserva natural, paratge natural, monument natural, lloc d'interès i paratge natural municipal.  
5. Parcs naturals en la província d'Alacant: el Fondó, el Montgó, la Font Roja, la Serra de Mariola, la Mata-Torrevella, la Serra Gelada, les Salines de Santa Pola, el Penyal d'Ifac i la marjal de Pego-Oliva.  
  
6. Parcs naturals de la província de Castelló: el Prat de Cabanes-Torreblanca, el Desert de les Palmes, les Columbretes, la Tinença de Benifassà, la Serra d'Irta, el Penyagolosa i la Serra d'Espadà.  
7. Parcs naturals de la província de València: el parc natural de l'Albufera, Serra Calderona, la Pobla de Sant Miquel, Xera-Sot de Xera, el Túria i les Gorges del Cabriol.  
8. La biodiversitat a la Comunitat Valenciana: importància i conservació.  
9. L'ús públic i el turisme sostenible en els parcs naturals: concepte, normatives reguladores, l'ecoturisme, equilibri entre turisme i medi ambient, objectius que es persegueixen amb la creació dels PIC.